Kopējā pārskatīšana par to, kā tiek īstenots Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu Teroristu finansēšanas izsekošanas programmu

Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu Teroristu finansēšanas izsekošanas programmu (TFTP), stājās spēkā 2010. gada 1. augustā.

Procedūras jautājumi

Nolīguma 13. pantā ir paredzētas aizsardzības pasākumu, kontroles pasākumu un savstarpējības noteikumu kopīgas pārskatīšanas, ko veic pārskatīšanas grupas no Eiropas Savienības un ASV, kurās ir iekļauta Eiropas Komisija, ASV Valsts kases departaments (“Valsts kase”) un pārstāvji no divām datu aizsardzības iestādēm no ES dalībvalstīm, un kurās var iekļaut arī drošības un datu aizsardzības ekspertus, kā arī personas ar pieredzi tieslietās.

Šis ziņojums attiecas uz nolīguma sesto kopīgo pārskatīšanu kopš tā stāšanās spēkā un aptver laikposmu no 2018. gada 1. decembra līdz 2021. gada 30. novembrim. Nolīguma iepriekšējās kopīgās pārskatīšanas tika veiktas 2011. gada februārī, 2012. gada oktobrī, 2014. gada aprīlī, 2016. gada martā un 2019. gada janvārī. Komisija 2013. gada 27. novembrī pieņēma Paziņojumu par Komisijas un Valsts kases kopīgo ziņojumu par TFTP pārsūtīto datu vērtību, ko sniedz saskaņā ar nolīguma 6. panta 6. punktu.

Saskaņā ar nolīguma 13. panta 3. punktu pārskatīšanas nolūkā Eiropas Komisija pārstāvēja Eiropas Savienību, savukārt Valsts kase pārstāvēja Amerikas Savienotās Valstis. ES pārskatīšanas grupu vadīja Komisijas augsta ranga ierēdnis, un tajā kopumā darbojās divi Komisijas darbinieki, kā arī pārstāvji no divām ES valstu datu aizsardzības iestādēm.

Sestā kopīgā pārskatīšana tika veikta divos galvenajos posmos: 2022. gada 8. martā Hāgā Eiropola telpās un 2022. gada 29. un 30. martā Vašingtonā Valsts kasē.

Šis ziņojums balstās uz informāciju, kas ietverta rakstiskajās atbildēs, kuras Valsts kase sniedza uz ES anketu, kas bija nosūtīta pirms pārskatīšanas, informāciju, kura iegūta diskusijās ar Valsts kases darbiniekiem un ASV pārskatīšanas grupas dalībniekiem, kā arī informāciju, kas ietverta citos publiski pieejamos Valsts kases dokumentos. Turklāt ziņojumā ir ņemta vērā informācija, ko pārskatīšanas laikā sniedza Eiropola darbinieki, tostarp Eiropola datu aizsardzības inspektora iesniegtie dati. Pieejamās informācijas papildināšanas nolūkā Komisija arī tikās ar izraudzīto pakalpojumu sniedzēju un saņēma no tā informāciju, kā arī rīkoja 2022. gada 24. janvārī sanāksmi, lai saņemtu atsauksmes no dalībvalstīm par nolīgumā izklāstīto noteikumu savstarpējību.

Ieteikumi un secinājums

Pamatojoties uz informāciju un paskaidrojumiem, kas saņemti no Valsts kases, Eiropola, izraudzītā pakalpojumu sniedzēja un neatkarīgajiem pārraudzītājiem, pārbaudot attiecīgos dokumentus un nejauši atlasītu pārsūtīšanas lūgumu, kā arī meklēšanas TFTP sniegtajos datos, Komisija kopumā ir guvusi pārliecību, ka nolīgums un tā aizsardzības un kontroles pasākumi tiek pienācīgi īstenoti.

Eiropols savus pārbaudes uzdevumus veic pilnīgā saskaņā ar 4. pantu, pamatojoties uz sīku un regulāri atjauninātu apliecinošo dokumentāciju, ko tas saņem no Valsts kases. Pārraudzības mehānisms darbojas sekmīgi, un ar to tiek efektīvi nodrošināts, ka datu apstrāde atbilst 5. pantā paredzētajiem nosacījumiem, tostarp nodrošinot, ka meklēšanu datos veic tikai tad, ja jau iepriekš ir bijusi informācija vai pierādījumi, kuru dēļ ir pamats uzskatīt, ka meklēšanas subjekts ir saistīts ar terorismu vai tā finansēšanu. Visi neizmantotie dati saskaņā ar nolīguma 6. panta 4. punktu tiek dzēsti vēlākais piecus gadus pēc to saņemšanas.

TFTP joprojām ir svarīgs instruments nolūkā iegūt savlaicīgu, precīzu un uzticamu informāciju par darbībām, kas saistītas ar iespējamām teroristu plānošanas un finansēšanas darbībām. Tā palīdz identificēt un izsekot teroristus un viņu atbalsta tīklus visā pasaulē. Šajā pārskatīšanas periodā Eiropas Savienība ir turpinājusi gūt ievērojamu labumu no TFTP, un gandrīz 50 % no visu meklējumu rezultātā iegūtās informācijas tika nodoti Eiropolam un ES dalībvalstīm. Dažos gadījumos, pamatojoties uz saskaņā ar nolīgumu sniegto informāciju, tika sāktas konkrētas izmeklēšanas saistībā ar teroristu uzbrukumiem ES teritorijā.

Lai gan vidējais uzvedinājumu skaits mēnesī pārskatīšanas periodā samazinājās no 2232 līdz 1631, galvenokārt Covid-19 pandēmijas dēļ, tas saglabājās augsts, tādējādi vēlreiz uzsverot nolīguma vērtību. Meklējumu skaits mēnesī samazinājās no 1115 līdz 828 meklējumiem, jeb par 26 %, salīdzinot ar iepriekšējo pārskatīšanas periodu.

Obligātais tāldarbs Amerikas Savienotajās Valstīs no 2020. gada marta līdz maijam būtiski neietekmēja nolīgumā izklāstītos kontroles vai savstarpējības noteikumus. Ietekme uz pārraudzītāju un revidentu lomu, kā arī uz drošības pasākumu uzraudzību, lai aizsargātu klasificētu informāciju, aprobežojās ar darbinieku skaita pielāgošanu. Lai gan Valsts kase šajā ierobežotajā laikposmā nenosūtīja 4. pantā minētos jaunos lūgumus par datu iegūšanu, Komisija ir gandarīta, ka Valsts kase šo periodu laikā varēja atbildēt uz steidzamiem un prioritāriem lūgumiem veikt meklēšanu, izmantojot TFTP, saskaņā ar nolīguma 5. pantā paredzētajiem nosacījumiem.

Attiecībā uz potenciālu panākt turpmākus uzlabojumus Komisija atzīst, ka Valsts kases ikgadējā izvērtējumā par tās 4. panta lūgumiem, tiek novērtēti ziņojumu veidi un ģeogrāfiskie reģioni, kas saņem visvairāk un vismazāk atbilsmju TFTP meklējumiem, taču ierosina, ka šāda novērtējuma rezultāti būtu sīkāk jāpaskaidro turpmākajos 4. panta lūgumos. Šī detalizētākie paskaidrojumi varētu sniegt labākus pierādījumus tam, ka Valsts kase ir precīzi pielāgojusi savu lūgumu, lai smazinātu lūgto datu apjomu no izraudzītā pakalpojumu sniedzēja saskaņā ar 4. panta 2. punktu.

Turklāt Komisija iesaka Valsts kasei uzlabot savus mehānismus nolūkā pārskatīt nepieciešamību saglabāt tā dēvētos “iegūtos datus”, lai tādējādi nodrošinātu, ka šie dati tiek saglabāti tikai tik ilgi, cik tas ir vajadzīgs konkrētajai izmeklēšanai vai kriminālvajāšanai, kurai tos izmanto (6. panta 7. punkts). Komisija ierosina Valsts kasei izveidot rakstiskas procedūras šādas datu saglabāšanas pārskatīšanai.

Šajā sakarā Komisija aicina dalībvalstis pastiprināt centienus informēt Eiropolu kā vienoto kontaktpunktu (SPOC) par lietas galīgo izbeigšanu, lai šo informāciju varētu nodot tālāk Valsts kasei; tam principā būtu jānoved pie iegūto datu dzēšanas, kas saistīti ar šo lietu, ja vien nav citas izmeklēšanas, kuras balstās uz iegūtajiem datiem. Eiropolam un dalībvalstīm būtu jāizveido un jāīsteno procedūras šādas atgriezeniskās saites sniegšanai. Jāņem vērā arī tādi iegūtie dati, kurus izskata Valsts kases departamenta analītiķi, taču konkrētas izmeklēšanas kontekstā tie netiek uzskatīti par būtiskiem un tāpēc konkrētas izmeklēšanas kontekstā tie netiek kopīgoti. Ciktāl šādi dati tiek iegūti un izdrukāti, Komisija iesaka Valsts kasei izstrādāt rakstiskus norādījumus par dokumentu pārvaldību TFTP lietotājiem / analītiķiem, lai nodrošinātu, ka šādi iegūtie dati tiek saglabāti saskaņā ar 6. panta 7. punktu.

Turklāt dalībvalstīm būtu jāsniedz regulāras atsauksmes Eiropolam par to, kāda pievienotā vērtība ir informācijai, kas ar TFTP palīdzību ir saņemta no Valsts kases; šādas regulāras atsauksmes, kas vajadzības gadījumā tiek nosūtītas tālāk Valsts kasei, varētu vēl vairāk uzlabot tās informācijas kvalitāti un kvantitāti, ar kuru apmainās saskaņā ar 9. un 10. pantu. Komisija mudina Eiropolu turpināt centienus aktīvi veicināt izpratni par TFTP un atbalstīt dalībvalstis, kuras vēlas izmantot tā padomus un pieredzi par to, kā sagatavot mērķtiecīgus 10. panta lūgumus. Komisija arī mudina dalībvalstis pilnībā izmantot TFTP piedāvātās iespējas.

Komisija atzīmē, ka procedūras personu lūgumu apstrādei, lai nodrošinātu, ka tiek ievērotas viņu datu aizsardzības tiesības saskaņā ar nolīgumu, šķiet, darbojas efektīvi. Turklāt Komisija norāda, ka 2020. gada novembrī ASV Privātuma un pilsonisko brīvību pārraudzības padome veica TFTP pārraudzības pārskatīšanu un paziņoja, ka pārskatīšanā tika konstatēts, ka programma ir pārdomāti izstrādāta un tai ir nozīmīga vērtība terorisma apkarošanā un tā pienācīgi aizsargā personas privātumu. Komisija uzsver, ka ir svarīgi, lai ASV Valsts kases departamenta privātuma jautājumu amatpersona, kas ir atbildīga par nolīguma 15. un 16. panta īstenošanu, turpinātu centienus atvieglot personu piekļuves un tiesiskās aizsardzības izmantošanas tiesības, kā arī, lai apzinātu veidus, kā pārbaudīt procedūras, ja nav konkrētu lūgumu.

Komisija pauž gandarījumu par Amerikas Savienoto Valstu iestāžu pastāvīgo pārredzamību informācijas apmaiņā, kas apliecina TFTP nozīmi starptautisko pretterorisma pasākumu kontekstā. Sīkāka informācija par to, kā TFTP sniegtie dati var un tiek izmantoti, un konkrētie tās gadījumi, kas sniegti Kopīgajā ziņojumā par TFTP pārsūtīto datu vērtību un saistībā ar šo pārskatīšanu, ļoti precīzi izskaidro TFTP darbību un parāda TFTP pievienoto vērtību drošībai abās Atlantijas okeāna pusēs; tas nozīmē, ka TFTP joprojām ir būtisks instruments, lai palīdzētu terorisma apkarošanas analītiķiem un izmeklēšanām, piemēram, identificētu iepriekš nezināmus teroristus un finansiālos atbalstītājus.